Kings-heelagter eindelik in Frankryk | Netwerk24
Kings-heelagter eindelik in Frankryk
Deur Michael Green 08 Februarie 2021 15:29
Die talentvolle jong heelagter Michael Botha het 'n kontrak om tot die einde van Junie volgende jaar vir Niort in Frankryk te speel. Foto: Gallo Images
Die voormalige Southern Kings-heelagter Michael Botha het oplaas in Frankryk aangekom waar hy vir die klub Niort gaan speel.
Die 23-jarige Botha het weens Covid-19-reisbeperkings maande lank gesukkel om in Frankryk uit te kom. Daar was in 'n stadium selfs sprake daarvan dat hy eerder hierdie seisoen vir die Oostelike Provinsie gaan speel.
"Dit was 'n lang pad, maar ek is darem nou in Frankryk en is tot die einde van Junie volgende jaar vir Niort beskikbaar," het Botha die naweek laat weet.
Die bekendste speler wat vir Niort speel, is die Fidjiaanse veteraan-agterspeler Marika Vunibaka. Dié vleuel was in die vroeë 2000's een van die Crusaders se sterre.
Die enigste ander Suid-Afrikaner by die klub, is die voormalige Puma Johann Grundlingh, wat slot of losvoorspeler speel.